Facebookissa leviää haittaohjelma videona, jossa näyttäisi olevan vähäpukeisia naisia ja tuttuja ihmisiä tägättynä.

Nettipoliisi Sari Kaartoaho varoitti sunnuntaina Facebook-seinällään yhteisöpalvelussa leviävistä haittaohjelmista.



Facebookissa kiertää aikuisviihteeltä näyttävä videolinkki, johon on tägätty käyttäjä tai käyttäjän kavereita. Kyseessä on huijaus, joka pyrkii asentamaan koneelle haittaohjelman.



"Älkää hyvät ihmiset klikkailko noita videopätkiä, joiden aloituskuvassa on yleensä alastomia naisia! Videossa on jokin haittaohjelma, joka merkitsee kavereitasi videolle ja kopioi sitä klikkaajan aikajanalle", Kaartoaho kirjoittaa.



Klikkaamisen jälkeen ohjelma pyytää käyttäjää päivittämään lisäosan selaimelle, joka saastuttaa koneen.



Vastaavia huijauksia on nähty ennenkin. Ylen haastatteleman tietoturva-asiantuntijan mukaan pahimmillaan saattaa kyse olla verkkopankkiviruksesta tai vastaavasta. F-Securen Erkki Mustosen mukaan päivitetyt ja ajan tasalla olevat tietoturvaohjelmat pystyvät kuitenkin torppaamaan Facebookissa leviävän aikuisviihdevideon kaltaiset haittaohjelmat.

Tyypillisesti haittaohjelmat pyrkivät keräämään käyttäjien tietoja ja siirtämään niitä verkkorikollisten käsiin.